Moordverdagtes dag voor begrafnis gevang(Argieffoto: Bill Oxford/Unsplash) Twee verdagtes is Vrydag in verband met die moord van ’n inspekteur van die Ekurhuleni-metropolisie in Ivory Park in Johannesburg in hegtenis geneem. Dié inhegtenisneming kom ŉ dag voor die slagoffer se begrafnis. Die metropolisie het nie sy identiteit in hul verklaring bekendgemaak nie. Die vermoorde beampte het in die vroeë oggendure op 3 Januarie in ŉ koeëlreën gesterf toe hy in ŉ ongemerkte polisievoertuig in Ivory Park gery het. Sy dienspistool is ook tydens die moord gesteel. Maroela Media het vroeër berig ŉ voorlopige ondersoek dui daarop dat hy in ŉ lokval gelei en aangeval is. Lt.kol. Kelebogile Thepa, metropolisiewoordvoerder, sê die vuurwapen wat vermoedelik in die moord gebruik is, is ook gedurende die inhegtenisneming gevind. Die beampte se dienspistool is ook gevind. “Hoewel dit hom nie gaan terugbring nie, hoop ons dat hierdie inhegtenisneming ŉ mate van berusting aan sy familie sal bring,” het Jabulani Mapiyeye, die hoof van die metropolisie, Vrydag gesê.